Покраїнски секретарият за образованє, предписаня, управу и национални меншини ‒ национални заєднїци, на основи чл. 15, 16. и 24. пасус 2. Покраїнскей скупштинскей одлуки о покраїнскей управи («Службени новини АПВ», число 37/14, 54/14 ‒ др. одлука, 37/2016, 29/2017, 24/2019, 66/20 и 38/21), члена 11, 22. и 23. Покраїнскей скупштинскей одлуки о буджету Автономней покраїни Войводини за 2025. рок («Службени новини АПВ» число 57/2024), Уредби о средствох за стимулованє програмох або часци средствох хтори хибя за финансованє програмох од явного интересу хтори реализую здруженя («Службени глашнїк РС», число 16/2018), Упутства о обовязки дефинованя вязи медзи утвердзеним явним интересом и финансованьом програмох хтори реализую здруженя («Службени новини АПВ», число 1/2020), у вязи зоз Покраїнску скупштинску одлуку о додзельованю буджетних средствох за унапредзенє положеня националних меншинох – националних заєднїцох и розвой мултикултурализму и толеранциї («Службени новини АПВ», число 8/2019), п р и н о ш и

**ПРАВИЛНЇК**

**О ДОДЗЕЛЬОВАНЮ БУДЖЕТНИХ СРЕДСТВОХ ПОКРАЇНСКОГО СЕКРЕТАРИЯТУ ЗА ОБРАЗОВАНЄ, ПРЕДПИСАНЯ, УПРАВУ И НАЦИОНАЛНИ МЕНШИНИ – НАЦИОНАЛНИ ЗАЄДНЇЦИ ЗА унапредзенє ПОЛОЖЕНЯ НАЦИОНАЛНИХ МЕНШИНОХ – НАЦИОНАЛНИХ ЗАЄДНЇЦОХ У АВТОНОМНЕЙ ПОКРАЇНИ ВОЙВОДИНИ**

**Общи одредби**

**Член 1.**

Зоз тим правилнїком ше ушорює способ, наменку, поступок, условия, критериюми и други питаня од значносци за додзельованє буджетних средствох и други питаня од значносци за софинансованє програмох и проєктох хтори маю за циль унапредзенє положеня националних меншинох – националних заєднїцох у Автономней покраїни Войводини (у дальшим тексту: АП Войводина), у складзе зоз одлуку о буджету Автономней покраїни Войводини за 2025. рок, у рамикох окремного роздїлу Покраїнского секретарияту за образованє, предписаня, управу, национални меншини – национални заєднїци (у дальшим тексту: Секретарият).

Шицки поняца хтори ше хаснує у тим правилнїку у хлопским ґраматичним роду облапяю хлопски и женски род особох на хтори ше одноша.

**Наменка и право на додзельованє средствох**

**Член 2.**

Право на додзельованє буджетних средствох Секретарияту за унапредзенє положеня националних меншинох – националних заєднїцох маю здруженя, фонди и фондациї припаднїкох националних меншинох – националних заєднїцох, хтори маю реґистроване шедзиско на териториї АП Войводини (у дальшим тексту: подношителє прияви), чийо програми и проєкти, як и чия дїялносц и циль снованя, у вязи зоз унапредзеньом положеня националних меншинох и националних заєднїцох у АП Войводини.

Средства ше додзелює за програми и проєкти унапрямени на унапредзенє положеня националних меншинох – националних заєднїцох, а насампредз за:

* + - очуванє, презентацию и пестованє язику, народних обичайох и старих ремеслох;
		- защиту и презентацию фолклорного нашлїдства;
		- творенє условийох за розвой култури, науки и уметносци;
		- пестованє и стимулованє народней творчосци;
		- представянє културних доброх од винїмковей значносци;
		- литературну, драмску, сценску, музичну и подобову творчосц, меморияли, фестивали, ювилейни манифестациї, уметнїцки колониї, кампи з якима ше пестує толеранцию и права националних меншинох – националних заєднїцох;
		- конференциї, турнири, сходи и подобне, з якима ше пестує толеранцию и права националних меншинох – националних заєднїцох;
		- пестованє и розвой аматеризму, госцованя ансамблох;
		- сотруднїцтво з матичнима жемами и други форми сотруднїцтва.
		- проєкти яки ше одноша на розвиванє, очуванє и пестованє духа медзинационалней толеранциї при младих;
		- унапредзенє продукциї и продукцию телевизийней и радийскей програми, интернет презентацийох, других формох електронских презентацийох, друкованих пропаґандних активносцох, активносцох у друкованих медийох и других формох медийних активносцох.

Право на додзельованє середствох нє маю директни и индиректни буджетни хаснователє, привредни дружтва и национални совити националних меншинох.

**Способ и висина додзельованя средствох**

**Член 3.**

Програми и проєкти зоз члену 1. того правилнїку ше финансує и софинансує прейґ Явного конкурсу (у дальшим тексту: конкурс), хтори ше розписує найменєй раз у року, у складзе зоз финансийним планом Секретарияту, а на основи поднєшених приявох на Конкурс.

Конкурс ше розписує 29. януара 2025. року. Термин за подношенє приявох виходзи 28. фебруара 2025. року.

Конкурс ше розписує на вкупну суму 45.000.000,00 динари.

Найнїзша и найвисша сума за додзельованє средствох по єдней прияви на Конкурс нє огранїчена, окрем у случаю же зоз Конкурсом одредзене иншак.

Конкурс облапя податки о назви акта на основи хторого ше розписує Конкурс, висину вкупних средствох хтори предвидзени за додзельованє по конкурсу, о тим хто ше може приявиц на Конкурс и за яки наменки, критериюми по хторих ше будзе ранґовац прияви на Конкурс, способ и термин за подношенє приявох на Конкурс, як и документацию з яку ше доказує виполнєносц условийох и критериюмох за подношенє прияви на Конкурс.

**Обявйованє конкурсу**

**Член 4.**

Конкурс ше обявює у «Службених новинох Автономней покраїни Войводини» и на интернет-боку Секретарияту, а информацию о Конкурсу и адресу интернет-презентациї на хторей обявени Конкурс ше обявює у найменєй єдних дньових новинох хтори ше дистрибуує за цалу територию Републики Сербиї.

Конкурс або информацию о Конкурсу и адресу интернет-презентациї на хторей обявени Конкурс мож обявиц и на язикох националних меншинох- националних заєднїцох, хтори ше службено хаснує у роботи орґанох Автономней покраїни Войводини.

**Приява за додзельованє средствох**

**Член 5.**

Прияву на Конкурс ше подноши у писаней форми, на єдинственим формуларе хтори ше обяви на интернет-боку Секретарияту у чаше хтори нє може буц кратши як 15 днї по обявйованю Конкурсу.

Число приявох хтори єден подношитель може поднєсц нє огранїчени, окрем у случаю же зоз Конкурсом нє одредзене иншак.

Подношитель прияви нє ма право за исту наменку (програму/проєкт) поднєсц прияву на други Конкурси Секретарияту.

**Поступанє и обробок прияви за додзельованє средствох**

**Член 6.**

По приявох поступа и обрабя их Секретарият.

Секретарият по службеней длужносци утвердзує чи подношитель прияви уписани до реґистру компетентного орґану и чи ше, по статутарних одредбох, цилї витворює у обласци у хторей ше програму реализує, як и чи змист прияви за програму и проєкт у вязи зоз наменку Конкурсу.

Секретарият затримує право од подношителя прияви, по потреби, питац додатну документацию, податки и информациї.

Прияви и приложену документацию ше подношитeльом нє враца.

По виходзеню термину за подношенє приявох за програми и проєкти хтори за циль маю унапредзенє положеня националних меншинох – националних заєднїцох, прияви подношительох хтори представяю национални заєднїци хтори маю основани национални совити националних меншинох на териториї АП Войводини, Секретарият прешлїдзує националним совитом националних меншинох зоз шедзиском на териториї АП Войводини (у дальшим тексту: национални совити).

Национални совити длужни – у чаше 15 дньох по приєму приявох – доручиц Секретарияту предлог за додзельованє средствох.

У случаю же национални совити нє доруча Секретарияту предлог за додзельованє средствох, предметни прияви далєй обрабя Секретарият. Кед национални совити нє доруча Секретарияту предлог за додзельованє средствох, у предвидзеним терминє, предметни прияви далєй обрабя Секретарият, без браня до огляду предлогу за додзельованє средствох националних совитох, доручени по виходзеню термину.

Благочасни и подполни прияви подношительох, хтори представяю национални меншини – национални заєднїци хтори нє маю основани национални совити националних меншинох на териториї АП Войводини, у подполносци обрабя Секретарият.

**Комисия за додзельованє средствох**

**Член 7.**

Покраїнски секретар з Ришеньом формує Конкурсну комисию (у дальшим тексту: комисия) за запровадзованє поступку додзельованя буджетних средствох.

З Ришеньом о формованю комисиї ше одредзує членох комисиї, задатки комисиї, як и шицки други питаня од значносци за роботу и поступанє комисиї.

Члени комисиї то представителє Секретарияту, а можу буц и фаховци з одвитуюцей обласци у складзе зоз Конкурсом.

Члени комисиї длужни подписац вияву же нє маю приватни интерес у вязи з роботу и одлучованьом комисиї, односно запровадзованьом Конкурсу (вияву о нєиснованю зраженя интересох).

Зраженє интересох иснує кед член комисиї або члени його фамелиї (малженска або нємалженска пара, дзецко або родитель) заняти або члени орґану хаснователя хтори участвує на Конкурсу або гоч хторого другого правного субєкту хтори повязани на гоч яки способ зоз тим подношительом прияви, або у одношеню на тих подношительох прияви ма гоч яки материялни або нєматериялни интерес, процивни явному интересу и то у случайох фамелийней повязаносци, економских интересох або другого заєднїцкого интересу.

Член Комисиї подписує вияву пред тим як цо поднєє першу дїю у вязи з Конкурсом.

У случаю спознаня же ше находзи у зраженю интересох, член комисиї длужен о тим такой информовац других членох комисиї и виокремиц ше з дальшей роботи комисиї. О ришованю зраженя интересох Секретарият одлучує за кажди случай поєдинєчно, а кед утвердзи зраженє интересох, до комисиї менує нового члена як замену.

**Розпатранє приявох з боку комисиї**

**Член 8.**

По виходзеню термину за доручованє предлога за додзельованє средствох од националних совитох националних меншинох, у складзе зоз членом 6. того правилнїку, комисия приступа ґу розпатраню приявох.

Комисия з Ришеньом одруци нєподполни або нєправилно виполнєни прияви т.є. прияви у хторих нє виполнєни шицки обовязни поля (поля хтори нє обовязни наведзени у формуларе прияви) як и прияви хтори нє подписани и печацовани, як и нєблагочасни прияви.

Комисия зоз Ришеньом одруци и нєдошлєбодзени прияви, и то:

* прияви хтори поднєсли нєовласцени особи и субєкту хтори нє предвидзени зоз Конкурсом;
* прияви хтори ше нє одноша на з конкурсом предвидзени наменки зоз члена 2. того правилнїку;
* прияви хтори ше одноша на набавку опреми, инвестицийни укладаня або стаємни трошки и порядну дїялносц подношителя прияви;
* прияви подношителя прияви хтори нє поднєсли звит о трошеню и хаснованю додзелєних средствох за предходни рок, односно за хторих ше утвердзи зоз звиту же нєнаменково потрошели тоти средства як анї прияви подношительох хтори нє вимирели обовязки по предходних Конкурсох Секретарияту у смислу доручованя фотоґрафийох або видео- материялу як доказ о реализованих активносцох;
* прияви подношителя приявох хтори наративни/финансийни звит о реализациї програмох/проєктох зоз предходного року нє доручели у предвидзених терминох;
* програми, односно проєкти чию реализацию нє мож окончиц у чечуцим календарским, односно буджетним року.

Подношитель прияви ма право поднєсц жалбу на Ришенє о одруцованю, у чаше 8 дньох по доставаню ришеню. Одлуку о жалби, хтору ше муши обгрунтовац, Секретарият приноши у чаше 15 дньох по єй доставаню.

**Критериюми за додзельованє средствох**

**Член 9.**

Критериюми за вибор програмох и проєктох хтори будзе софинансовац Секретарият на Конкурсу тоти:

* процентуална учасц поєдиней националней меншини – националней заєднїци у вкупней меншинскей популациї у АП Войводини;
* вкупни материялни трошки програмох або проєктох;
* просторни характер и значносц програми або проєкту (напр. медзинародни, медзиопштински, локални, мултиетнїчни, ма ширшу значносц);
* тирванє програми або проєкту;
* число учашнїкох програми або проєкту;
* интересованє публики и нащивеносц;
* медийни публицитет (телевизийни и радио преноси або знїмки, информованє преси и други способи презентациї);
* електронска присутносц, заступеносц и активносц (напр. иснованє интернет-презентациї, платформи, дружтвени мрежи);
* провадзаци и додатни активносци (напр. окремни наступ и представянє побиднїкох, ґала вечари, видаванє зборнїку, каталоґу и других публикацийох);
* число особох хтори анґажовани на програми або проєкту подношителя вимаганя;
* други активносци, програми и проєкти хтори орґанизує подношитель вимаганя;
* финансованє програмох и проєктох других орґанох, орґанизацийох, фондох, спонзорох або донаторох – зоз жеми або з иножемства;
* можлївосц розвиваня програми и проєкту и їх отримуюцосц;
* законїтосц и ефикасносц хаснованя средствох хтори скорей достати од Секретарияту.

**Лїстина вреднованя, бодованя и ранґованя**

**Член 10.**

По розпатраню приявох на Конкурс, комисия прилапи записнїк.

Пре вреднованє приявох програмох/проєктох, комисия утвердзи лїстину вреднованя, бодованя и ранґованя (у дальшим тексту: Ранґ-лїстина), беруци до огляду наведзени критериюми.

Ранґ-лїстину, як и препатрунок одруцених приявох состойна часц Записнїку комисиї.

Ранґ-лїстина облапя вредновани, бодовани и ранґовани прияви, за хтори ше предклада додзельованє средствох, як и вредновани, бодовани и ранґовани прияви за хтори ше нє предклада додзельованє средствох.

Бодує ше на тот способ:

* усоглашеносц програмох/проєктох зоз шицкима вимаганями Конкурсу и конкурсней документациї – оценює ше чи програма/проєкт усоглашени зоз шицкима вимаганями конкурсней документациї; вреднованє: 1-5 поени;
* задовольованє общого интересу у обласци унапредзованя положеня националних меншинох – националних заєднїцох и розвою мултикултурализму и толеранциї на териториї Автономней покраїни Войводини; вреднованє: 1-5 поени;
* облапенє програми/проєкту – яки можлївосци програми/проєкту роботи же би облапел ширши круг хасновательох и же би стимуловала їх активну учасц у реализациї предвидзених активносцох; чи уключує партнерство зоз другима здруженями, привреду або явним сектором; вреднованє: 1-5 поени;
* звит о потрошених средствох – здруженє, фонд, односно фондация поднєше звит о потрошених средствох хтори достати зоз буджету АП Войводини за предходни рок, а здруженє, фонд або фондация, хтори по перши раз конкурую за средства, подноша звит о реализациї голєм єдней програми/проєкту зоз другого жридла финансованя; вреднованє: 1-5 поени;
* отримуюцосц – чи ше активносци у вязи з програму/проєктом предлужи и после финансованя зоз буджету АП Войводини; вреднованє: 1-5 поени;
* активносци и план роботи – чи постої ясна вяза медзи цилями и активносцами яки предвидзени з програму/проєктом, чи предложени план активносцох и чи вон реални и витворююци у предвидзеним чаше; вреднованє 1-5 поени.

Комисия утвердзи Ранґ-лїстину приявох у чаше хтори нє може буц длугши як 60 днї по виходзеню термину за подношенє приявох.

Ранґ-лїстину зоз пасусу 2. того члена ше обяви на урядовим интернет-боку Секретарияту и на порталу е-Управа.

Подношителє прияви маю право на увид до поднєшених приявох и приложеней документациї у чаше трох роботних дньох по обявйованю Ранґ-лїстини зоз пасусу 2. того члена.

На лїстину зоз пасусу 2. того члена подношителє прияви маю право на пригварку у чаше осем дньох по єй обявйованю.

Одлуку о пригварки, хтору ше муши обгрунтовац, Конкурсна комисия приноши у чаше 15 дньох по єй приманю.

**Одлучованє о додзельованю средствох**

**Член 11.**

По виходзеню термину, зоз члена 10. тогo правилнїку, за подношенє пригварки односно за ришованє по пригварки на лїстину, Ранґ-лїстину ше доручує на одлучованє покраїнскому секретарови.

Покраїнски секретар одлучує о додзельованю средствох по Конкурсу прейґ приношеня ришеня о розподзельованю средствох подношительом приявох у чаше 30 дньох по виходзеню термину за подношенє пригварки.

У ришеню зоз пасусу 2. того члена ше наводзи подношительох приявох хторим одобрени средства и подношительох приявох хторим нє одобрени средства з обгрунтованьом.

Ришенє зоз пасусу 2. того члена конєчне и обявює ше го на урядовим интернет-боку Секретарияту и на порталу е-Управа.

**Контракт и ришенє о додзельованю средствох**

**Член 12.**

Обовязку додзельованя средствох Секретарият пребера на основи контракту, у смислу закона з яким ше ушорює буджетну систему.

Подношитель прияви хторому додзелєни средства длужен пред правеньом контракту о додзельованю средствох Секретарияту доручиц вияву же средства за реализацию одобреней програми/проєкту нє на иншаки способ уж обезпечени як и вияву о нєиснованю зраженя интересох и интерни акт о антикорупцийней политики.

Подношитель прияви хторому буду додзелєни средства по Конкурсу, ма обовязку доручиц Секретарияту податок о окремним наменковим подрахунку яки отворени при Управи за трезор за кажду поєдинєчну наменку (програму/проєкт) за хтори му средства одобрени.

Секретарият преноши додзелєни средства на наведзени рахунки подношительох приявох на основи подписаних контрактох, прейґ поєдинєчного ришеня, у складзе зоз динамику прилїву средствох до буджету АП Войводини. Средства мож хасновац за рефундацию трошкох у вязи зоз наменку за хтору су одобрени, з обовязку доручованя документациї о трошкох яки настали пред тим.

Кед подошитель прияви нє подпише контракт и нє доручи податок о окремним наменковим подрахунку яки отворени при Управи за трезор за кажду поєдинєчну наменку (програму/проєкт) за хтори му средства одобрени, у чаше яки одредзел Секретарият, будзе ше тримац же одступел од поднєшеней прияви.

Место подношителя прияви зоз пасуса 5. того члена, средства ше додзелює подношительови прияви у складзе зоз местом ранґованя на лїстини вреднованя и ранґованя приявох.

У случаю же ше, пре причини на яки Секретарият нє може уплївовац, додзелєни средства нє може пренєсц на наведзени рахунки хасновательох прияви Секретарият ма право претаргнуц контракт.

**Зраженє интересох при хасновательох средствох**

**Член 13.**

Подношитель прияви поднєє шицки потребни мири зоз цильом же би ше обкеровало зраженє интересох при хаснованю наменкових средствох и такой по спознаню информує Секретарият о шицких ситуацийох хтори би могли буц або хтори би могли привесц до зраженя интересох, у складзе зоз законом.

Зраженє интересох иснує у ситуациї у якей нєпристрасне вивершенє контрактових обовязкох гоч хторей особи вязаней з контрактом загрожене пре нагоду же би тота особа зоз свою одлуку або другима активносцами робела вигодносц за себе або себе повязану особу (члени фамелиї: малженска пара або нємалженски партнер, дзецко або родитель), занятому, членови здруженя, а на чкоду явного интересу и то у случаю фамелийней повязаносци, економских интересох або другого заєднїцкого интересу з тоту особу.

Кажде зраженє интересох Секретарият окреме розпатра и може од подношителя прияви вимагац шицки потребни информациї и документацию.

У случаю утвердзеного иснованя зраженя интересох у запровадзованю контракту, Секретарият будзе вимагац од подношителя прияви (здруженя) же би без одкладаня, а найпознєйше у чаше 30 дньох, подняло одвитуюци мири.

Як зраженє интересох ше нє трима кед хаснователь средствох запровадзує програму хтора унапрямена на членох здруженя як хасновательох програми хтори спадаю до социялно чувствительних ґрупох або особох з инвалидитетом.

**Прерозподзельованє средствох**

**Член 14.**

Подношитель прияви, у винїмкових ситуацийох, може питац согласносц Секретарияту за прерозподзельованє средствох за реализацию планованих активносцох у рамикох одобреней програми або проєкту.

Зоз вимаганьом за прерозподзельованє средствох нє мож вимагац звекшанє розходох хтори ше одноша на людски ресурси.

Прерозподзельованє средствох мож окончиц аж по доставаню согласносци у писаней форми або з подписованьом анексу контракту.

**Провадзенє реализациї програми и проєкту**

**Член 15.**

Програма и проєкт за хтори одобрени средства ше реализує у календарским року, односно по 31. децембер 2025. року.

Секретарият провадзи реализацию програми або проєкту за хтори одобрени средства.

Провадзенє реализациї облапя:

1. обовязку подношителя прияви информовац Секретарият о реализациї програми або проєкту, у терминох яки предвидзени з контрактом;
2. препатранє звитох з боку Секретарияту;
3. мониторинґ нащиви представительох Секретарияту;
4. обовязку подношителя прияви оможлївиц представительом Секретарияту окончиц увид до релевантней документациї яка настала под час реализациї програми або проєкту;
5. зазберованє информацийох од подношителя прияви;
6. други активносци хтори предвидзени зоз контрактом.

Подношитель прияви длужен Секретарияту оможлївиц провадзенє реализациї програми або проєкту.

**Мониторинґ нащиви**

**Член 16.**

Зоз цильом провадзеня реализациї програми або проєкту, Секретарият може реализовац мониторинґ нащиви.

За програми або проєкти хтори тирваю длужей як шейсц мешаци и чия вредносц одобрених средствох векша як 500.000,00 динари и програми хтори тирваю длужей як єден рок, Секретарият реализує найменєй єдну мониторинґ нащиву под час тирваня програми або проєкту, односно найменєй раз рочнє.

Секретарият прави звит о мониторинґ нащиви у чаше дзешец дньох по запровадзеней нащиви.

Кед ше при провадзеню реализациї програми и проєкту або под час мониторинґ нащиви утвердзи нєнаменкове трошенє средствох, Секретарият ма право розтаргнуц контракт, вимагац врацанє пренєшених средствох зоз законску камату.

**Звит о запровадзованю програмох и проєктох и хаснованю средствох**

**Член 17.**

Подношитель прияви ма обовязку Давательови средствох под час реализациї манифестациї/подїї, доручовац фотоґрафиї и видео-материяли яки настали у реализациї манифестациї, а у случаю же ше на фотоґрафийох и видео-материялох находза малолїтни особи, подношитель прияви длужен предходно обезпечиц согласносц їх родичох або старателя и трима ше же за доручени фотоґрафиї и видео-материяли иснує така согласносц при подношительови прияви.

Подношитель прияви длужен на своїм промотивним материялу або на други одвитуюци способ обявиц же у финансованю активносцох участвовал Покраїнски секретарият за образованє, предписаня, управу и национални меншини – национални заєднїци.

Подношитель прияви длужен додзелєни средства хасновац наменково и законїто, а нєпотрошени средства врациц до буджету АП Войводини.

Подношитель прияви ма обовязку поднєсц звит о хаснованю средствох, найпознєйше у чаше 15 (петнац) дньох по утвердзеним термину за реализацию наменки, а найпознєше по 31. Децембер 2025. року, з припадаюцу документацию хтору оверели одвичательни особи.

Подношительови прияви хтори нє доручи звит у предписаним терминє ше посила Вимаганє за доручованє звиту о хаснованю средствох, односно опомнуце.

Кед анї после 8 дньох по доставаню Опомнуца нє доручи подполни наративни и финансийни звит, подношитель прияви ма обовязку врациц средства до буджету АП Войводини зоз законску камату и траци право на подношенє приявох на розписани наступни Конкурс.

Подношительови прияви хтори доручи нєподполни и нєправилни звит ше посила вимаганє за дополньованє и виправку звиту.

У случаю подозривосци же додзелєни средства нє хасновани наменково, Секретарият поруша поступок пред компетентну буджетну инспекцию, пре контролу наменкового и законїтого хаснованя средствох.

Подношитель прияви ма обовязку достати средства врациц до буджету АП Войводини, кед ше утвердзи же ше средства нє хаснує за реализацию наменки за яку су додзелєни.

**Звит Секретарияту**

**Член 18.**

Секретарият прави звит о реализованей финансийней потримовки програмом, односно проєктом хторим циль унапредзенє положеня националних меншинох – националних заєднїцох у АП Войводини з буджетних средствох у предходним календарским року.

Лїстину зоз пасусу 1. того члена ше обяви на урядовим интернет-боку Секретарияту и на порталу Е-Управа.

**Закончуюци одредби**

**Член 19.**

З дньом ступаня на моц того правилнїку престава важиц Правилнїк o додзельованю буджетних средствох Покраїнского секретарияту образованє, предписаня, управу и национални меншини – национални заєднїци за унапредзенє положеня националних меншинох – националних заєднїцох и розвой мултикултурализму и толеранциї у Автономней покраїни Войводини («Службени новини АПВ», число 7/2023).

Тот правилнїк ступа на моц по обявйованю у «Службених новинох Автономней покраїни Войводини», а будзе поставени и на урядовим интернет-боку Покраїнского секретарияту за образованє, предписаня, управу и национални меншини – национални заєднїци.

ПОКРАЇНСКИ СЕКРЕТАРИЯТ ЗА ОБРАЗОВАНЄ, ПРЕДПИСАНЯ, УПРАВУ И НАЦИОНАЛНИ МЕНШИНИ - НАЦИОНАЛНИ ЗАЄДНЇЦИ

Число: 000129850 2025 09427 005 001 000 001

Нови Сад, 24.1.2025. року

ПОКРАЇНСКИ СЕКРЕТАР,

Роберт Отот с.р.